<classify> Iwapo Tanzania ikifanikiwa kuifunga Malawi, itacheza na Algeria katika hatua itakayofuata katika kinyanganyiro hicho kabla ya mshindi wake kuingia katika hatua ya mwisho ambayo itakuwa ni ya makundi.Kwa upande wake, kocha mkongwe nchini, Abdallah Kibadeni alisema anaona kuwa Stars inaweza kufanya vyema.Kibadeni alisema kuwa iwapo ikianza kujipanga kuanzia sasa ni dhahiri kuwa timu hiyo itafika mbali kwa kuwa imepangwa kucheza na timu ambayo inaifahamu vyema. Alisema kinachotakiwa ni kuanza kwa mazoezi kwa sasa na kuongeza kuwa hilo linawezekana kwa Stars kuzifunga timu zote kuanzia Malawi na kisha kuja kumaliza na Algeria.Mimi naona kuwa Stars inaweza kuanza kufanyia kazi kasoro ndogondogo na kisha kuja kufikia hatua muhimu katika michuano hiyo, alisema Kibadeni.Stars imewahi kukutana na Malawi, The Flames katika siku za karibuni, mara mbili moja jijini Mbeya ambako zilitoka sare na pia jijini Mwanza ambako pia timu hizo hazikupata mbabe.Kwa upande wake, Kocha Mkuu wa Mbeya City, Juma Mwambusi alisema yote yanawezekana kwa kuwa hata Malawi nayo ni timu nzuri ila akaitaka Stars kuanza kujipanga mapema na kisha kuja kuibuka na ushindi. Mwambusi alisema anaiona Stars ikiwa yenye uwezo wa kufanikiwa kusonga mbele kutokana na kupangwa na majirani zao hao wa kusini mwa Afrika.Katika ratiba hiyo, nchi nyingine za Afrika Mashariki zilizopangwa ni pamoja na Kenya ambayo imepangwa kuanza na Mauritius huku Burundi ikipangwa kucheza na Shelisheli.Tanzania ambayo ni moja kati ya nchi 13 zilizopo kwenye viwango vya chini katika medani ya soka, hivyo yenyewe pamoja na nyingine zilikuwa katika kapu namba mbili. Timu hizo ni zile kati ya 25 ambazo zimeanza katika hatua ya awali kabisa kutokana na kuwa katika viwango vya chini kwenye ubora wa soka kwa mujibu wa Fifa.Timu hizo ni Gambia, Liberia, Jamhuri ya Afrika ya Kati, Chad, Mauritius, Shelisheli, Comoro, Sao Tome na Principe, Sudan Kusini, Eritrea, Somalia na Djibouti.Katika mfumo huo, timu hizo zitacheza mechi mbili za nyumbani na ugenini kati ya Oktoba 5 hadi 13, mwaka huu na mshindi kwa kila mechi hizo za raundi ya kwanza atacheza na timu nyingine 27 ambazo zipo katika kiwango cha juu na zenyewe zitacheza nyumbani na ugenini.Timu hizo zilizopo katika viwango vya juu ni pamoja na Algeria, Ivory Coast, Ghana, Tunisia, Senegal, Cameroon, Congo, Cape Verde, Misri, Nigeria, Guinea, Congo, Mali pamoja na Guinea ya Ikweta, Gabon, Afrika Kusini, Zambia, Burkina Faso, Uganda, Rwanda, Togo, Morocco, Sudan, Angola, Msumbiji, Benin pamoja na Libya.Washindi wa mechi hizo watapangwa katika makundi matano ya timu nne na kila kundi litatoa timu moja ambayo itafuzu moja kwa moja kwenda Urusi mwaka 2018.  <topic>: MICHEZO 